29.9.2023 г.
BG
Официален вестник на Европейския съюз
L 242/541
Общи положения
1.
приветства факта, че в доклада на Сметната палата („Палатата“) относно годишните отчети на съвместното предприятие за финансовата 2021 г. („доклада на Палатата“) се констатира, че годишните отчети на съвместното предприятие дават вярна представа във всички съществени аспекти за неговото финансово състояние към 31 декември 2021 г., както и за резултатите от неговата дейност, паричните потоци и промените в нетните активи за финансовата 2021 година, в съответствие с финансовите правила на съвместното предприятие и счетоводните правила, приети от отговорния счетоводител на Комисията; подчертава освен това факта, че операциите, свързани с отчетите за финансовата 2021 година, са законосъобразни и редовни във всички съществени аспекти;
2.
изразява съжаление обаче, че в доклада на Палатата се обръща внимание на факта, че годишните отчети на съвместното предприятие за финансовата 2021 година оповестяват неговия разчет за общите разходи за изпълнение на задълженията му във връзка с проекта ITER, които се оценяват на 18,3 милиарда евро (по стойности от 2021 г.), както и факта, че промените в основните допускания за разчета и експозицията на риск биха могли да доведат до значително увеличение на разходите и/или до допълнителни забавяния на изпълнението на проекта ITER;
3.
потвърждава, че програмата „Хоризонт Европа“ предвижда амбициозни цели за съвместното предприятие, които могат да бъдат постигнати само ако бъдат разработени и приложени ефективни решения за преодоляване на слабостите в системите за вътрешен контрол и за подготовка за бъдещите предизвикателства, произтичащи от нарасналите отговорности, например в областта на управлението и планирането на човешките ресурси; посочва в този контекст, че особено сложните и обременяващи изчисления и изисквания във връзка с докладването крият значителен риск от допускане на грешки, и поради това призовава да се проучат възможностите за опростяване, когато това е възможно и съвместимо със съществуващата правна рамка;
4.
отбелязва със загриженост факта, че тъй като Русия е член на Международната организация ITER-IO и има задължения да достави на мястото за монтаж на ITER във Франция (Кадараш) няколко компонента за проектите по ITER и да предоставя годишни вноски на ITER-IO, това представлява риск от допълнителни забавяния и увеличени разходи за проекта ITER;
5.
отбелязва, че съвместното предприятие поддържа разчет за общите разходи за изпълнение на своите задължения във връзка с проекта ITER (разчет при приключване), който включва разходите за фазата на изграждане и експлоатация до 2035 г., както и за фазата на извеждане от експлоатация и дезактивиране до 2042 г.; отбелязва освен това, че в края на 2021 г. съвместното предприятие е оценило тези общи разходи на 18,3 милиарда евро (по стойности от 2021 г.), състоящи се от всички плащания, извършени към края на 2021 г., в размер на 8,3 милиарда евро, и разчета за бъдещите плащания, оценени на 10 милиарда евро (по стойности от 2021 г.);
6.
посочва, че промени в основните допускания за горепосочения разчет и експозицията на риск могат да доведат до допълнително увеличение на разходите и още забавяния на изпълнението на проекта, и за 2021 г. счита, че въз основа на доклада на Палатата следва да се обърне специално внимание на събитията, които могат да окажат значително въздействие върху разчета при приключване; освен това посочва, че тези промени в основните допускания включват новите референтни параметри на проекта ITER, планирани за първото тримесечие на 2023 г., закъснялата доставка на компоненти, наложените на Русия санкции, неприключения процес на получаване на одобрение от страна на органа за ядрена безопасност (ОЯБ) на Франция на сглобяването на компонентите на шахтата за токамака и очакваното преразглеждане на разчета на разходите за комплекс „Гореща клетка“; подчертава факта, че в случай на проблеми с доставката, които водят до липса на ключови компоненти за продължаването на проекта, следва да се проучат алтернативни източници на доставка;
7.
припомня, че ITER официално очаква първо експлоатационно изпитване през 2025 г. и постигане на пълна термоядрена мощност до 2035 г.; отбелязва обаче, че тези референтни параметри бяха приети през 2016 г. и че оттогава забавянията в строителството и производството, както и пандемията от COVID-19, правят датата 2025 г. все по-малко вероятна; подчертава освен това, че според доклада на Палатата съществува риск от допълнително забавяне поради комбинация от различни конструктивни проблеми, като се започне от проблеми при заваряването на секциите на вакуумните съдове, които образуват стоманената камера, в която ще се провеждат експериментите с термоядрен синтез, и се стигне до проблема с корозията, която причинява пукнатини с дълбочина до 2,2 милиметра на панелите на термичните екрани, което засяга всичките 23 километра охлаждащи тръби, заварени към повърхността на компонентите; отбелязва, че поради факта, че проблемът с пукнатините в охлаждащите тръби би могъл да бъде системен и да засегне всички компоненти на термичните екрани на токамака, новата насока на ITER задейства стратегия за ремонт на панелите на термичните екрани и секциите на вакуумните съдове на токамака;